Document ID: 32008D0694

KOMISIJAS LĒMUMS
(2008. gada 18. augusts)
par Kopienas finansiālo ieguldījumu 2008. gadā, lai veiktu pētījumu dzīvnieku pārvadāšanas jomā
(2008/694/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 17. pantu,
tā kā:
(1)
Lēmumā 90/424/EEK ir noteiktas procedūras, kas reglamentē Kopienas finansiālo ieguldījumu īpašiem veterināriem pasākumiem.
(2)
Kopiena var izmantot pētījumus, kas nepieciešami, lai izstrādātu tiesību aktus dzīvnieku labturības jomā.
(3)
Pētījumus, ietekmes novērtējumus un izvērtējumus dzīvnieku veselības, dzīvnieku labturības un pārtikas nekaitīguma jomā var arī izmantot, īstenojot darbības, kas paredzētas Kopienas rīcības plānā dzīvnieku aizsardzībai un labturībai 2006.-2010. gadā (2).
(4)
Minētajā rīcības plānā ir noteiktas vairākas rīcības jomas, it īpaši uzlabot spēkā esošos dzīvnieku aizsardzības un labturības minimālos standartus un ieviest standartizētus dzīvnieku labturības rādītājus. Saskaņā ar zinātnes ekspertu konsultācijām attiecībā uz dzīvnieku pārvadāšanu vajadzīgi jauni atbilstoši noteikumi par transportēšanas laiku un iekraušanas blīvumu.
(5)
Vajadzīgs pētījums, lai veiktu ietekmes novērtējumu un it īpaši lai izvērtētu to, kā grozījumi Padomes 2004. gada 22. decembra Regulā (EK) Nr. 1/2005 par dzīvnieku aizsardzību pārvadāšanas un saistīto darbību laikā un grozījumu izdarīšanu Direktīvās 64/432/EEK un 93/119/EK un Regulā (EK) Nr. 1255/97 (3) attiecībā uz transportēšanas laiku un iekraušanas blīvumu varētu ietekmēt dzīvnieku labturību un veselību, sabiedrības veselību, tautsaimniecību, sociālo jomu, vidi vai administratīvo jomu.
(6)
Tāpēc Kopienai ir lietderīgi 2008. gadā finansēt pētījumu, kura mērķis būtu izvērtēt dažādos iespējamos politiskos risinājumus, kas saistīti ar noteiktiem scenārijiem attiecībā uz pārvadājamo dzīvnieku transportēšanas laiku un iekraušanas blīvumu, un novērtēt attiecīgo ietekmi uz šo dzīvnieku labturību un veselību, uz sabiedrības veselību, tautsaimniecību, sociālo jomu, vidi vai administratīvo jomu. Jāprecizē maksimālā summa, kas piešķirama šai darbībai.
(7)
Darbību veiks, noslēdzot pakalpojuma līgumu saskaņā ar publiskā iepirkuma procedūrām, izmantojot pārrunu procedūru, kā minēts 91. panta 1. punkta d) apakšpunktā Padomes 2002. gada 25. jūnija Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4) un 126. pantā un 129. panta 1. punktā Komisijas 2002. gada 23. decembra Regulā (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5).
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR NOLĒMUSI ŠĀDI.
1. pants
Ar šo apstiprina Kopienas finansiālā ieguldījuma maksimālo summu EUR 58 000 pētījuma veikšanai par transportēšanas laiku un iekraušanas blīvumu, pārvadājot dzīvniekus.
2. pants
1. pantā minētā ieguldījuma piešķiršanu reglamentē publiskā iepirkuma noteikumi, un to veic, izmantojot pārrunu procedūru saskaņā ar Padomes Regulas (EK, Euratom) Nr. 1605/2002 91. panta 1. punkta d) apakšpunktu.
1. pantā noteikto finansiālo ieguldījumu finansē no Eiropas Kopienu 2008. gada budžeta pozīcijas 17 04 02 01.
Briselē, 2008. gada 18. augustā

Labels: 20
7
8
6
15